ദത്ത് വിവാദം വീണ്ടും സഭയിലുന്നയിച്ച് പ്രതിപക്ഷം മൗനം പാലിച്ച് മുഖ്യമന്ത്രി തിരുവനന്തപുരം: അമ്മയറിയാതെ കുഞ്ഞിനെ ദത്ത് നല്കിയെന്ന സംഭവം വീണ്ടും നിയമസഭയില് ഉന്നയിച്ച് പ്രതിപക്ഷം. എന്നാല് ഇതില് പ്രതികരിക്കാതെ മുഖ്യമന്ത്രി. സംസ്ഥാനത്ത് സ്ത്രീ സുരക്ഷയില് വീഴ്ചയെന്ന് ആരോപിച്ച് പ്രതിപക്ഷം നല്കിയ അടിയന്തരപ്രമേയനോട്ടീസിന് അവതരണാനുമതി തേടിയ റോജി എം. ജോണും തുടര്ന്ന് വോക്കൗട്ട് പ്രസംഗത്തില് പ്രതിപക്ഷ നേതാവ് വി.ഡി. സതീശനും ദത്ത് വിവാദം പരാമര്ശിച്ചപ്പോള് മറുപടി പ്രസംഗത്തില് മുഖ്യമന്ത്രി പിണറായി വിജയന് ഇതിനെക്കുറിച്ച് പരാമര്ശമേ നടത്തിയില്ല. സിപിഎം പ്രാദേശിക നേതാവിന്റെ മകളുടെ കുഞ്ഞിനെയാണ് അമ്മയുടെ അനുമതിയില്ലാതെ ശിശുക്ഷേമസമിതിക്ക് കൈമാറുകയും അവിടെ നിന്നും ആന്ധ്രാ സ്വദേശികളായ ദന്പതികള് കുഞ്ഞിനെ ദത്തെടുക്കുകയും ചെയ്തത്. കഴിഞ്ഞ ദിവസം നിയമസഭയില് പ്രതിപക്ഷം ഉന്നയിച്ചിരുന്നു. പലകേസുകളിലും ഇരകള് പലപ്പോഴും വിചാരണ നേരിടേണ്ടി വരുന്ന ദുരവസ്ഥയാണുള്ളതെന്നു പ്രതിപക്ഷനേതാവ് വി.ഡി. സതീശന് പറഞ്ഞു. സ്ത്രീ സംരക്ഷണം ഉറപ്പുവരുത്തുമെന്നു പ്രഖ്യാപിക്കുന്ന സര്ക്കാര് കോട്ടയത്ത് എഐഎസ്എഫ് പ്രവര്ത്തക ആക്രമിക്കപ്പെട്ട സംഭവത്തില് ഒരു പ്രതിയെപ്പോലും അറസ്റ്റ് ചെയ്തിട്ടില്ല. വാളയാറില് രണ്ടു പെണ്കുട്ടികളുടെ കൊലപാതകത്തിലെ അന്വേഷണം പരാജയപ്പെട്ടുവെന്നു പറഞ്ഞത് കോടതി തന്നെയാണെന്നും പ്രതിപക്ഷനേതാവ് കൂട്ടിച്ചേര്ത്തു. ഒരമ്മയ്ക്ക് തന്റെ കുഞ്ഞിനെ തേടി അലയേണ്ട അവസ്ഥ പോലും കേരളത്തിലുണ്ടായതായി അടിയന്തിരപ്രമേയത്തിന് അവതരണാനുമതി തേടി നോട്ടീസ് നല്കിയ റോജി എം. ജോണ് പറഞ്ഞു. അമ്മയെ അപഹസിക്കാന് മാത്രമാണ് ശ്രമം നടന്നത്. പാര്ട്ടി പറഞ്ഞപ്പോള് മാത്രമാണ് പോലിസ് ഇടപെട്ടതെന്നും റോജി വിമര്ശിച്ചു. സ്ത്രീകള്ക്ക് എതിരായ അതിക്രമത്തില് സ്വീകരിച്ച നടപടികള് കണക്കുകള് സഹിതം മുഖ്യമന്ത്രി പറഞ്ഞുവെങ്കിലും തിരുവനന്തപുരത്തെ കുഞ്ഞിന്റെ ദത്ത് വിവാദത്തെക്കുറിച്ച് പ്രതികരിച്ചുമില്ല. സ്ത്രീകള്ക്കെതിരായ അതിക്രമം കുറഞ്ഞ് വരികയാണെന്ന് മുഖ്യമന്ത്രി മറുപടി നല്കി. ഒരു സ്ത്രീയും പീഡിപ്പിക്കപ്പെടാത്ത ഒരു സമൂഹം എന്നതാണ് സര്ക്കാരിന്റെ ലക്ഷ്യം. അതിന് ഉതകുന്ന ഇടപെടലാണ് സര്ക്കാര് നടത്തുന്നത്. ഉത്തരേന്ത്യയിലെ ചില സംഭവങ്ങള് ഉദാഹരണമായി ചൂണ്ടിക്കാട്ടിക്കൊണ്ട് കേരളത്തിലും ഇത്തരം സംഭവങ്ങള് നടക്കുന്നുവെന്നാണ് ആരോപണം. ഈ പരാമര്ശം ആരെ വെള്ളപൂശാനാണെന്ന് ചോദിച്ച മുഖ്യമന്ത്രി കേസുകളില് ശക്തമായ നടപടി എടുത്തതായും വ്യക്തമാക്കി. മുഖ്യമന്ത്രിയുടെ മറുപടിയെ തുടര്ന്ന് സ്പീക്കര് എം.ബി. രാജേഷ് അടിയന്തര പ്രമേയ നോട്ടീസിന് അനുമതി നിഷേധിച്ചതോടെ പ്രതിപക്ഷ അംഗങ്ങള് സഭയില് നിന്നും ഇറങ്ങി പോയി.മുന്കൂര് ജാമ്യാപേക്ഷയില് വിധി ചൊവ്വാഴ്ചതിരുവനന്തപുരം: അമ്മയറിയാതെ കുഞ്ഞിനെ ദത്തു നല്കിയ കേസില് അനുപമയുടെ അമ്മ അടക്കമുള്ളവരുടെ മുന്കൂര് ജാമ്യാപേക്ഷയില് ചൊവ്വാഴ്ച വിധി പറയും. ഇന്നലെ കേസില് വാദം പൂര്ത്തിയായി. ദത്തു നല്കി എന്ന കേസില് പ്രതികള് നല്കിയ മുന്കൂര് ജാമ്യാപേക്ഷയാണ് തിരുവനന്തപുരം ഒന്നാം പ്രിന്സിപ്പല് സെഷന്സ് കോടതി പരിഗണിച്ചത്. അനുപമ പേരൂര്ക്കട പോലീസില് നല്കിയ പരാതിയെ തുടര്ന്നാണ് പോലീസ് കേസ് രജിസ്റ്റര് ചെയ്തത്. അനുപമയുടെ അമ്മ സ്മിത ജയിംസ്, സഹോദരി അഞ്ജു, അഞ്ജുവിന്റെ ഭര്ത്താവ് അരുണ്, അനുപയുടെ അച്ഛന് രവീന്ദ്രന്റെ സുഹൃത്തുക്കളായ രമേശ്, മുന് കൗണ്സിലര് അനില്കുമാര് എന്നിവരാണു കേസിലെ പ്രതികള്.